MUITINĖS DEPARTAMENTO PRIE LIETUVOS RESPUBLIKOS

FINANSŲ MINISTERIJOS GENERALINIO DIREKTORIAUS

ĮSAKYMAS

DĖL LAISVOSIOS EKONOMINĖS ZONOS TERITORIJOS DALIES PASKELBIMO LAISVĄJA TERITORIJA DERINIMO TVARKOS NUOSTATŲ, REIKALAVIMŲ LAISVOSIOS EKONOMINĖS ZONOS LAISVAJAI TERITORIJAI IR MUITINIO TIKRINIMO VIETAI, LAISVOSIOS EKONOMINĖS ZONOS LAISVOSIOS TERITORIJOS APSAUGOS ORGANIZAVIMO IR LEIDIMŲ SISTEMOS TAISYKLIŲ PATVIRTINIMO

2010 m. lapkričio 26 d. Nr. 1B-697

Vilnius

Vadovaudamasis 1992 m. spalio 12 d. Tarybos reglamentu (EEB) Nr. 2913/92, nustatančiu Bendrijos muitinės kodeksą (OL 2004 m. specialusis leidimas, 2 skyrius, 4 tomas, p. 307), su paskutiniais pakeitimais, padarytais 2006 m. lapkričio 20 d. Tarybos reglamentu (EB) Nr. 1791/2006 (OL 2006 L 363, p. 1), ir 1993 m. liepos 2 d. Komisijos reglamentu (EEB) Nr. 2454/93, išdėstančiu Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatų (OL 2004 m. specialusis leidimas, 2 skyrius, 6 tomas, p. 3), su paskutiniais pakeitimais, padarytais 2009 m. balandžio 30 d. Komisijos reglamentu (EB) Nr. 414/2009 (OL 2009 L 125, p. 6), 166–181 ir 805 straipsniu, Lietuvos Respublikos muitinės įstatymo (Žin., 2004, Nr. 73-2517) 69 straipsnio 1 dalies nuostatomis, Lietuvos Respublikos laisvųjų ekonominių zonų pagrindų įstatymo (Žin., 1995, Nr. 59-1462; 2001, Nr. 112-4084; 2004, Nr. 73-2525) 2 straipsnio 2 dalimi ir 12 straipsnio 1 dalimi:

1. Tvirtinu pridedamus:

1.1. Laisvosios ekonominės zonos teritorijos dalies paskelbimo laisvąja teritorija derinimo tvarkos nuostatus;

1.2. Reikalavimus laisvosios ekonominės zonos laisvajai teritorijai ir muitinio tikrinimo vietai;

1.3. Laisvosios ekonominės zonos laisvosios teritorijos apsaugos organizavimo ir leidimų sistemos taisykles.

2. Šis įsakymas įsigalioja nuo 2010 m. gruodžio 13 d.

Generalinis direktorius	Antanas Šipavičius

_________________

PATVIRTINTA

Muitinės departamento prie Lietuvos

Respublikos finansų ministerijos

generalinio direktoriaus

2010 m. lapkričio 26 d.

įsakymu Nr. 1B-697

LAISVOSIOS EKONOMINĖS ZONOS TERITORIJOS DALIES PASKELBIMO LAISVĄJA TERITORIJA DERINIMO TVARKOS NUOSTATAI

1. Laisvosios ekonominės zonos (toliau – LEZ) teritorijos dalies paskelbimo laisvąja teritorija derinimo tvarkos nuostatai (toliau – Nuostatai) reglamentuoja LEZ teritorijos dalies paskelbimo laisvąja teritorija derinimo su Muitinės departamentu prie Lietuvos Respublikos finansų ministerijos (toliau – Muitinės departamentas) tvarką.

2. Nuostatai parengti vadovaujantis 1992 m. spalio 12 d. Tarybos reglamento (EEB) Nr. 2913/92, nustatančio Bendrijos muitinės kodeksą (OL 2004 m. specialusis leidimas, 2 skyrius, 4 tomas, p. 307), su paskutiniais pakeitimais, padarytais 2006 m. lapkričio 20 d. Tarybos reglamentu (EB) Nr. 1791/2006 (OL 2006 L 363, p. 1), 167 str., 1993 m. liepos 2 d. Komisijos reglamento (EEB) Nr. 2454/93, išdėstančio Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas (OL 2004 m. specialusis leidimas, 2 skyrius, 6 tomas, p. 3), su paskutiniais pakeitimais, padarytais 2010 m. gegužės 20 d. Komisijos reglamentu (ES) Nr. 430/2010 ( OL 2010 L 125, p. 10), 801 str., Lietuvos Respublikos laisvųjų ekonominių zonų pagrindų įstatymo (Žin., 1995, Nr. 59-1462; 2001, Nr. 112-4084; 2004, Nr. 73-2525) 2 str. 2 dalies ir 12 str. 1 dalies, Lietuvos Respublikos muitinės įstatymo (Žin., 2004, Nr. 73-2517) 3 str. 2 dalies ir 69 str. 1 dalies nuostatomis.

3. Prašymą dėl suderinimo LEZ teritorijos dalies paskelbimo laisvąja teritorija Muitinės departamentui pateikia LEZ valdymo bendrovės vadovas.

4. LEZ valdymo bendrovė, pageidaujanti LEZ teritorijos dalį paskelbti laisvąja teritorija, turi pateikti šiuos dokumentus:

4.1. LEZ bendrovės vadovo pasirašytą prašymą suderinti LEZ teritorijos dalies paskelbimą laisvąja teritorija, kuriame turi būti nurodytas LEZ valdymo bendrovės buveinės adresas, telefono ir fakso numeriai, el. pašto adresas;

4.2. LEZ teritorijos planą ir jame nubrėžtas numatomos laisvosios teritorijos ribas;

4.3. Valstybės sienos apsaugos tarnybos leidimą LEZ teritorijos dalį paskelbti laisvąja teritorija, jeigu ji steigiama pasienio kontrolės punkto teritorijoje.

5. Dokumentų kopijos, kurias pateikia LEZ valdymo bendrovė, pageidaujanti LEZ teritorijos dalį paskelbti laisvąja teritorija, turi būti patvirtintos šios įmonės antspaudu ir vadovo parašu.

6. Muitinės departamentas, gavęs prašymą suderinti LEZ teritorijos dalies paskelbimą laisvąja teritorija, kreipiasi į teritorinę muitinę, kurios veiklos zonoje esančios LEZ teritorijos dalį pageidaujama paskelbti laisvąja teritorija, prašydamas pateikti išvadą, kurioje turi būti įvertinta, ar teritorija atitinka LEZ laisvosios teritorijos veiklai ir jos priežiūrai keliamus reikalavimus, ar yra tinkamos darbo sąlygos muitinės pareigūnams, ar numatytos patalpos ir aikštelės atitinka Muitinės departamento nustatytus reikalavimus muitinio tikrinimo vietoms.

7. Teritorinė muitinė išvadą bei kitą informaciją privalo pateikti Muitinės departamentui per vieną mėnesį nuo Nuostatų 6 punkte nurodyto prašymo gavimo datos.

8. Muitinės departamentas, gavęs Nuostatų 7 punkte nurodytą išvadą bei kitą informaciją, per 10 darbo dienų išnagrinėja minėtus dokumentus ir priima sprendimą dėl LEZ teritorijos dalies paskelbimo laisvąja teritorija. Muitinės departamentas per 3 darbo dienas raštu informuoja LEZ valdymo bendrovę apie priimtą sprendimą.

9. Jeigu Muitinės departamentas arba teritorinė muitinė nustato, kad pateikti ne visi privalomi dokumentai, kad jie neteisingai įforminti, pateikti neteisingi duomenys, prašymas ir kartu su juo pateikti dokumentai grąžinami pareiškėjui nurodant trūkumus.

10. LEZ valdymo bendrovė, ištaisiusi nurodytus trūkumus, gali pakartotinai kreiptis į Muitinės departamentą su prašymu pritarti LEZ teritorijos dalies paskelbimui laisvąja teritorija.

11. Teritorinė muitinė, kurios veiklos zonoje esančioje LEZ dalis teritorijos paskelbta laisvąja teritorija, prižiūri, ar LEZ valdymo bendrovė:

11.1. pagal jai priskirtą kompetenciją tinkamai laikosi laisvosios teritorijos veiklai ir jos priežiūrai keliamų reikalavimų;

11.2. užtikrina laisvosios teritorijos fizinę apsaugą;

11.3. užtikrina laisvosios teritorijos ribų apsaugą.

12. Teritorinė muitinė, nustačiusi Nuostatų 11 punkte nurodytus pažeidimus, ne vėliau kaip kitą darbo dieną apie tai informuoja LEZ valdymo bendrovę ir įpareigoja per 1 mėnesį nuo pranešimo gavimo dienos pašalinti nustatytus trūkumus.

_________________

PATVIRTINTA

Muitinės departamento prie Lietuvos

Respublikos finansų ministerijos

generalinio direktoriaus

2010 m. lapkričio 26 d.

įsakymu Nr. 1B-697

REIKALAVIMAI LAISVOSIOS EKONOMINĖS ZONOS LAISVAJAI TERITORIJAI IR MUITINIO TIKRINIMO VIETAI

I. REIKALAVIMAI LAISVAJAI TERITORIJAI

1. Laisvojoje teritorijoje turi būti įrengtas įvažiavimo (išvažiavimo) punktas.

2. Įvažiavimo (išvažiavimo) punktui keliami techniniai, statybiniai ir kiti reikalavimai privalo būti suderinti su teritorine muitine.

3. Laisvoji teritorija turi būti aptverta (kartu su joje esančiais statiniais), asfaltuota arba padengta kita kieta danga ir tinkamai apšviesta.

4. Laisvojoje teritorijoje turi būti įrengtos automobilių stovėjimo aikštelės, atsižvelgiant į transporto srautus.

5. Laisvojoje teritorijoje turi būti pažymėta važiuojamoji dalis, įrengti informaciniai stendai.

6. Laisvojoje teritorijoje turi būti įrengtos prekių saugojimo vietos, atsižvelgiant į prekių pobūdį.

II. REIKALAVIMAI MUITINIO TIKRINIMO VIETAI LAISVOJOJE TERITORIJOJE

7. Muitinio tikrinimo vieta laisvojoje teritorijoje susideda iš dokumentų pateikimo ir tikrinimo bei prekių tikrinimo vietų.

8. Dokumentų pateikimo ir tikrinimo vietoje turi būti:

8.1. pagal suderintą su Muitinės informacinių sistemų centru techninę užduotį įrengta ir prie kompiuterių tinklo prijungta muitinės pareigūnui skirta kompiuterizuota darbo vieta. Šių vietų skaičius ir išdėstymas priklauso nuo muitinių tikrinimo vietų laisvojoje teritorijoje apkrovimo, įforminamų muitinės dokumentų skaičiaus. Vienai kompiuterizuotai darbo vietai įrengti būtina ne mažiau kaip 12 kv. m ploto;

8.2. telefonas, faksas, organizacinė technika;

8.3. muitinės pareigūnų darbui reikalingi baldai;

8.4. tinkamos buities ir poilsio patalpos muitinės pareigūnui, tarnybinio ir asmeninio transporto priemonių stovėjimo aikštelė.

9. Prekių tikrinimo vietoje turi būti:

9.1. transporto priemonių ir prekių fizinio tikrinimo vieta (aikštelė) su rampa ir technika prekėms iškrauti (pakrauti);

9.2. rakinama prekių tikrinimo patalpa, tikrinimui reikalinga įranga (svarstyklės pakuotėms sverti (nuo 200 iki 1000 kg sveriamosios galios ir pan.), atsižvelgiant į prekių pobūdį;

9.3. rakinama sulaikytų prekių laikinojo saugojimo patalpa, pritaikyta plombuoti muitinės plombomis, ir aikštelė sulaikytoms transporto priemonėms saugoti.

III. BAIGIAMOSIOS NUOSTATOS

10. Atsižvelgdama į prekių pobūdį teritorinė muitinė gali nustatyti reikalingų patalpų, teritorijų bei techninių kontrolės priemonių poreikį.

11. Įvažiavimo (išvažiavimo) punkto priėmimas įforminamas aktu (priedas).

_________________

Reikalavimų laisvosios ekonominės

zonos laisvosioms teritorijoms ir

muitinio tikrinimo vietoms

priedas

(Punkto priėmimo akto formos pavyzdys)

MUITINĖS DEPARTAMENTAS

PRIE LIETUVOS RESPUBLIKOS FINANSŲ MINISTERIJOS

_____________ LAISVOSIOS EKONOMINĖS ZONOS LAISVOSIOS TERITORIJOS ĮVAŽIAVIMO (IŠVAŽIAVIMO) PUNKTO

PRIĖMIMO AKTAS

___________ Nr. __________

(data)

Vilnius

1. ________________ laisvosios ekonominės zonos laisvosios teritorijos įvažiavimo (išvažiavimo) punkto priėmimo komisija (toliau – Komisija) sudaryta Muitinės departamento prie Lietuvos Respublikos finansų ministerijos generalinio direktoriaus 20 m. d. įsakymu Nr. _______.

2.	laisvosios ekonominės zonos laisvosios teritorijos valdytojas

ir jo adresas :

(juridinio asmens pavadinimas, kodas; fizinio asmens vardas, pavardė, adresas)

_

3. Komisijos nariai patikrino laisvosios teritorijos įvažiavimo (išvažiavimo) punkto įrengimą, pateiktus dokumentus ir nustatė:

3.1. Komisijai pateikti/nepateikti (nereikalinga išbraukti) privalomi pateikti dokumentai ir jie atitinka/neatitinka (nereikalinga išbraukti)) nustatytus reikalavimus;

3.2. Laisvosios teritorijos įvažiavimo (išvažiavimo) punktas įrengtas tinkamai/netinkamai (nereikalinga išbraukti).

4. Komisija nusprendė:

Laisvosios teritorijos įvažiavimo (išvažiavimo) punktą priimti/nepriimti (nereikalinga išbraukti).

Komisijos pirmininkas	____________	___________________

(parašas)	(vardas ir pavardė)

Komisijos nariai	____________	___________________

(parašas)	(vardas ir pavardė)

____________	___________________

(parašas)	(vardas ir pavardė)

____________	___________________

(parašas)	(vardas ir pavardė)

____________	___________________

(parašas)	(vardas ir pavardė)

_________________

PATVIRTINTA

Muitinės departamento prie Lietuvos

Respublikos finansų ministerijos

generalinio direktoriaus

2010 m. lapkričio 26 d.

įsakymu Nr. 1B-697

LAISVOSIOS EKONOMINĖS ZONOS LAISVOSIOS TERITORIJOS APSAUGOS ORGANIZAVIMAS IR LEIDIMŲ SISTEMOS TAISYKLĖS

I. BENDROSIOS NUOSTATOS

1. Laisvosios ekonominės zonos laisvosios teritorijos apsaugos organizavimas ir leidimų sistemos taisyklės (toliau – Taisyklės) nustato Laisvosios ekonominės zonos laisvosios teritorijos apsaugos organizavimo ir leidimų sistemos bendruosius reikalavimus, asmenų ir transporto priemonių atvykimo, prekių įvežimo (išvežimo) į (iš) laisvosios ekonominės zonos laisvąją teritoriją, buvimo joje tvarką ir kontrolės principus.

2. Taisyklėse vartojamos sąvokos:

Laisvosios ekonominės zonos laisvoji teritorija (toliau – laisvoji teritorija) – suderinus su Muitinės departamentu prie Lietuvos Respublikos finansų ministerijos (toliau – Muitinės departamentas) įrengta laisvosios ekonominės zonos teritorijos dalis, atitinkanti laisvosioms zonoms taikomus reikalavimus, nustatytus 1992 m. spalio 12 d. Tarybos reglamentu (EEB) Nr. 2913/92, nustatančiu Bendrijos muitinės kodeksą (toliau – Bendrijos muitinės kodeksas) (OL 2004 m. specialusis leidimas, 2 skyrius, 4 tomas, p. 307), su paskutiniais pakeitimais, padarytais 2006 m. lapkričio 20 d. Tarybos reglamentu (EB) Nr. 1791/2006 (OL 2006 L 363, p. 1), ir 1993 m. liepos 2 d. Komisijos reglamentu (EEB) Nr. 2454/93, išdėstančiu Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas (OL 2004 m. specialusis leidimas, 2 skyrius, 6 tomas, p. 3), su paskutiniais pakeitimais, padarytais 2009 m. balandžio 30 d. Komisijos reglamentu (EB) Nr. 414/2009) (OL 2009 L 125, p. 6), Lietuvos Respublikos muitinės įstatymu (Žin., 2004, Nr. 73-2517) ir kitais teisės aktais.

Leidimas į laisvąją teritoriją – dokumentas, suteikiantis teisę asmenims, prekėms ir transporto priemonėms su prekėmis ar tuščioms patekti į (išvykti iš) laisvąją teritoriją.

3. Laisvojoje teritorijoje veiklą vykdančios įmonės privalo parengti ir suderinti su Laisvosios ekonominės zonos valdymo bendrove, teritorine muitine, kurios veiklos zonoje yra įsteigta laisvoji ekonominė zona, su Valstybės sienos apsaugos tarnyba (jeigu laisvoji ekonominė zona įsteigta valstybės sienos apsaugos zonoje) Apsaugos organizavimo ir leidimų sistemos nuostatus.

II. LEIDIMŲ RŪŠYS, JŲ GALIOJIMAS IR IŠDAVIMO TVARKA

4. Leidimai gali būti išduodami asmenims, transporto priemonėms ir prekėms.

5. Leidimai, skirti asmenims ir transporto priemonėms, gali būti:

5.1. nuolatiniai – asmenims, nuolat dirbantiems laisvojoje teritorijoje;

5.2. laikini – suteikiantys teisę įeiti (išeiti), įvažiuoti (išvažiuoti) į (iš) laisvąją teritoriją (-as) nustatytą laikotarpį;

5.3. vienkartiniai – suteikiantys teisę patekti (išvykti) į (iš) laisvąją teritoriją (-as) vieną kartą leidime nurodytu laiku.

6. Prekėms skirti vienkartiniai materialiniai leidimai (toliau – materialinis leidimas).

7. Taisyklių 5.1–5.3 ir 6 punktuose nurodytų leidimų į (iš) laisvąją teritoriją, išduodamų asmenims, transporto priemonėms ir prekėms, pavyzdžiai turi būti nurodyti laisvojoje teritorijoje veiklą vykdančios įmonės parengtuose Apsaugos organizavimo ir leidimų sistemos nuostatuose. Transporto priemonei vykstančiai be krovinio išduodamas leidimas su įrašu „Tuščia“.

8. Materialinis leidimas yra skirtas prekėms, kurioms būtina atlikti muitinės formalumus (įskaitant Bendrijos prekes, kurioms būtina pateikti Bendrijos statusą patvirtinantį dokumentą). Bendrijos prekėms įvežti (išvežti) kaip leidimas gali būti naudojamas prekės gabenimo važtaraštis. Materialinis leidimas nebūtinas gabenant prekes įforminus muitinės deklaraciją ar pateikiant elektroninės deklaracijos popierinį variantą, gabenant prekes tarp Klaipėdos valstybinio jūrų uosto ir laisvosios teritorijos, gabenant prekes tarp laisvųjų teritorijų.

9. Materialiniame leidime privalo būti šie duomenys:

9.1. laisvojoje teritorijoje veiklą vykdančios įmonės pavadinimas;

9.2. leidimo Nr.;

9.3. transporto priemonės valstybinis Nr.;

9.4. priekabos registracijos Nr.;

9.5. konteinerio Nr.;

9.6. muitinės dokumento ar prekių statusą įrodančio dokumento Nr.;

9.7. prekių statusas (Bendrijos, ne Bendrijos);

9.8. leidimo išdavimo data, laikas;

9.9. leidimą išdavusio asmens vardas, pavardė, parašas;

9.10. data ir laikas, kada transporto priemonės įvažiavo (išvažiavo).

10. Leidimus į laisvąsias teritorijas išduoda laisvosiose teritorijose veiklą vykdančios įmonės. Leidimai registruojami leidimų registracijos žurnale, kuris saugomas veiklą vykdančioje įmonėje. Leidimai į laisvąją teritoriją asmenims gali būti ir elektroniniai.

11. Be leidimų į laisvąją teritoriją gali patekti pareigūnai tarnybinei užduočiai atlikti, pateikę tarnybinius pažymėjimus.

III. ASMENŲ, TRANSPORTO PRIEMONIŲ IR PREKIŲ PATEKIMAS Į (IŠ) LAISVĄJĄ TERITORIJĄ

12. Asmenys ir transporto priemonės (su prekėmis ar tuščioms) į laisvąją teritoriją gali patekti ir išvykti tik per įvažiavimo (išvažiavimo) punktus. Bendrijos prekių statuso neturinčios prekės į laisvąją teritoriją įvežamos ir iš jos išvežamos tik per įvažiavimo (išvažiavimo) punktus su leidimais ir turint muitinės nustatyta tvarka įformintus dokumentus.

13. Materialiniai leidimai išvežti prekes (krovinius) iš laisvųjų teritorijų žymimi muitinės pareigūno asmeninio naudojimo spaudu, parašu ir data.

14. Laisvosios teritorijos apsaugos darbuotojas gali leisti iš laisvosios teritorijos išvežti prekes tik įsitikinęs, kad materialiniai leidimai yra pažymėti Taisyklių 13 punkto nustatyta tvarka. Vienas materialinio leidimo kopijos egzempliorius pasiliekamas ir saugomas įvažiavimo (išvažiavimo) punkte. Jeigu vietoj materialinio leidimo naudojamas prekių gabenimo važtaraštis, vienas egzempliorius arba jo kopija, pažymėtas ir užregistruotas Leidimų registracijos žurnale, paliekamas įvažiavimo (išvažiavimo) punkte ir saugojamas einamuosius metus.

15. Muitinės pareigūnams pareikalavus, laisvosiose teritorijose veiklą vykdančių įmonių atsakingi darbuotojai pateikia informaciją apie į (iš) teritoriją atvykusius (išvykusius) asmenis ir transporto priemones, leidimų išdavimą, leidimų režimo pažeidimus.

16. Į laisvąją teritoriją įvežamų prekių ir muitinės deklaracijos nereikia pateikti muitinei, išskyrus Bendrijos muitinės kodekso 170 str. 2 dalyje numatytais atvejais. Muitinė turi teisę tikrinti į laisvąją teritoriją įvežamas, išvežamas arba ten laikomas prekes. Jeigu būtina patikrinti prekes, muitinei turi būti sudaryta galimybė atlikti tokius patikrinimus.

IV. LEIDIMŲ IŠDAVIMO DUOMENŲ APSKAITA IR SAUGOJIMAS

17. Laisvosiose teritorijose veiklą vykdančios įmonės vykdo leidimų išdavimo apskaitą ir jų saugojimą pagal savo parengtą ir patvirtintą leidimų išdavimo apskaitos ir jų saugojimo tvarką.

V. DOKUMENTŲ TIKRINIMAS

18. Teritorinės muitinės, kurios veiklos zonoje esančioje laisvojoje ekonominėje zonoje įrengta laisvoji teritorija, pareigūnai ir laisvosiose teritorijose veiklą vykdančių įmonių apsaugos tarnybos pareigūnai turi teisę tikrinti asmenų ir transporto priemonių dokumentus, įrodančius jų teisę būti laisvosiose teritorijose.

_________________